༣༦༨རིག་པ་གསལ་ལ་ངོས་བཟུང་མེད་པ་དེ་ནམ་མཁའ་ལ་ཆམས་ཏེ་ཁྱབ་པའི་ངང་དེར་ལྷོད་ཀྱིས་ཞོག་ཅིག།ཕཊཿདམིགས་པ་འདི་གསུམ་འབོགས་པ་ལས།དང་པོ་ལ་སློབ་མ་རྣམས་སྐྱིལ་ཀྲུང་མཉམ་བཞག་བྱེད་དུ་འཇུག།གཉིས་པ་ལ་ཙོག་པུ་འཕོངས་ས་ལ་མ་རེག་ཙམ་ལག་པ་སྙིང་གར་རྡོ་རྗེ་བསྡམས་པའི་ཕྱག་རྒྱ་བྱེད།གསུམ་པ་ལང་སྟེ་རྐང་པའི་བྲང་ས་ལ་བཙུགས།ཐལ་མོ་སྤྱི་བོར་སྦྱོར།གསུམ་ཀར་ལ་ཉ་བཞི་བསྒྲེང་ཞིང་མིག་གྱེན་དུ་བལྟ་བའོ།།རེ་རེའི་མཐར་རོལ་མོ་བྱེད་པའི་ལུགས་ཀྱང་ཡོད།འདི་སྐབས་ཡེ་ཤེས་ཕེབས་པའང་འབྱུང་ངོ་།།དེ་ནས་སྐུ་ཕྱག་རྒྱའི་རྗེས་གནང་ནི།འདི་ནི་མཁའ་འགྲོ་ཐམས་ཅད་ཀྱི།།ཕ་རོལ་ཕྱིན་དྲུག་མཚོན་པའི་རྒྱན།།རྒྱན་དེ་ཐོགས་ལ་བདུད་རྣམས་ཆོད།།རྒྱན་དྲུག་རུས་པའི་དབང་བསྐུར་རོ།།ༀ་མ་ཧཱ་ཌཱ་ཀི་ནི་ཀཱ་ཡ་ཨ་བྷི་ཥིཉྩ་ཧཱུྃ།ཅེས་རྒྱན་དྲུག་གཡོག།གསུང་སྔགས་ཀྱི་རྗེས་གནང་ནི།།འདི་ནི་མཁའ་འགྲོ་ཐམས་ཅད་ཀྱི།།གཟུངས་འཛིན་དབྱིངས་སུ་གཅོད་པའི་སྒྲ།།སྒྲ་འདི་སྒྲོག་ཅིང་བདུད་རྣམས་ཆོད།།གསུང་དབྱངས་ཕཊ་ཀྱི་དབང་བསྐུར་རོ།།ༀ་མ་ཧཱ་ཌཱ་ཀི་ནི་ཝཱཀྲ་ཨ་བྷི་ཥིཉྩ་ཧཱུྃ།དབྱིངས་རིག་བསྲེ་བའི་ཕཊ་ལན་གསུམ་བརྗོད།འདི་ནི་མཁའ་འགྲོ་ཐམས་ཅད་ཀྱི།།དོན་དམ་སྟོང་ཉིད་སྙིང་རྗེའི་དོན།།དོན་འདི་སྒོམ་ཞིང་བདུད་རྣམས་ཆོད།།ཆོས་ཉིད་དོན་གྱི་དབང་བསྐུར་རོ།།ཙིཏྟ་ཨ་བྷི་ཥིཉྩ་ཧཱུྃ།།འདི་ནི་མཁའ་འགྲོ་ཐམས་ཅད་ཀྱི།།ཁམས་གསུམ་དབང་དུ་སྡུད་པའི་སྒྲ།།སྒྲ་འདི་སྒྲོག་ཅིང་བདུད་རྣམས་ཆོད།།ཅང་ཏེའུའི་སྒྲ་ཡིས་དབང་བསྐུར་རོ།།གུ་ཎ་ཨ་བྷི་ཥིཉྩ་ཧཱུྃ།ཅེས་ཌཱ་མ་རུ་འཁྲོལ་དུ་གཞུག།འདི་ནི་མཁའ་འགྲོ་ཐམས་ཅད་ཀྱི།།སྣང་སྲིད་བདེན་མེད་སྟོན་པའི་སྐད།།སྐད་འདི་བསྒྱུར་ཞིང་བདུད་རྣམས་ཆོད།།མི་རྐང་གླིང་བུའི་དབང་བསྐུར་རོ།།ཀརྨ་ཨ་བྷི་ཥིཉྩ་ཧཱུྃ།ཅེས་དུང་